KIRJALLINEN KYSYMYS P-1024/00

esittäjä(t): Paul Rübig (PPE-DE) komissiolle

(29. maaliskuuta 2000)

Aihe: Yhteisöjen tuomioistuimen toimivalta ehdokasvaltioiden kilpailumenettelyissä

Liittymistä valmistelevan strategian tavoitteena on valmistella ehdokasvaltioita toimimaan sisämarkkinoiden sääntöjen ja menettelyjen mukaisesti sekä erityisesti tehdä yhteisön säännöstö tutuksi valtioiden viranomaisille.

Unionin kansalaiset ja yritykset voivat unionin toimivaltaan kuuluvissa asioissa, esim. yritysfuusioiden valvonnan yhteydessä, kääntyä yhteisöjen tuomioistuimen puoleen.

Onko komission mielestä mahdollista vedota tuomioistuimeen myös ehdokasvaltioissa käynnissä olevien menettelyjen yhteydessä esimerkiksi assosiaatiosopimusten tai muiden sopimusten perusteella?

Komission puheenjohtajan Romano Prodin komission puolesta antama vastaus

(9. kesäkuuta 2000)

EY:n perustamissopimuksen 234 artiklassa (ent. 177 artikla) määrätään, että jäsenvaltioiden tuomioistuimet ovat yksin toimivaltaisia pyytämään Euroopan yhteisöjen tuomioistuimelta ennakkoratkaisuja yhteisön oikeuden tulkintaan ja pätevyyteen liittyvistä kysymyksistä. Yhteisön ulkopuolisen maan tai ehdokasmaan tuomioistuin eivät voi pyytää yhteisöjen tuomioistuimelta ennakkoratkaisuja.

Mikään ei kuitenkaan estä ehdokasmaan tuomioistuinta soveltamasta päätöksissään yhteisöjen tuomioistuimen tietyllä alalla noudattamaa oikeuskäytäntöä, jos yhteisön ja kyseisen maan välisessä assosiaatiosopimuksessa on yhteisön oikeuteen viittaava määräys kyseisestä asiasta. Esimerkiksi Puolan assosioitumista koskevan Eurooppa-sopimuksen 63 artiklan toisessa alakohdassa määrätään, että kaikkia kyseisen artiklan kanssa ristiriidassa olevia menettelytapoja arvioidaan niiden perusteiden mukaan, jotka ilmenevät EY:n perustamissopimuksen [81, 82 ja 88] artiklasta.

Tällä viittauksella tarkoitetaan yksinkertaisesti sitä, että käsitteitä kilpailua rajoittava sopimus, määräävän markkina-aseman väärinkäyttö tai valtiontuki on tulkittava perustamissopimuksen 81, 82 ja 88 artiklan (ent. 85, 86 ja 93 artikla) nojalla. Viittaus perustamissopimuksen artikloihin ei merkitse sitä, että yhteisöjen tuomioistuimella olisi toimivalta antaa ennakkoratkaisuja ehdokasmaissa ratkaistaviksi tuoduissa riidoissa. Ehdokasmaiden kansallisilla tuomioistuimilla on yksin toimivalta ratkaista assosiaatiosopimusten soveltamiseen liittyvät riidat.

Yhteisöjen tuomioistuimella on toimivalta tehdä ennakkoratkaisuja assosiaatiosopimuksen tulkintaan liittyvistä kysymyksistä ehdokasmaan tuomioistuimen pyynnöstä, jos assosiaatiosopimuksessa määrätään erikseen tästä mahdollisuudesta. On huomattava, että tällä hetkellä yhdenkään ehdokasmaan kanssa tehtyyn assosiaatiosopimukseen ei sisälly tällaista toimivallan antamista koskevaa lauseketta.

Yhteisön ja yhteisön ulkopuolisen maan välisen assosiaatiosopimuksen soveltamiseen liittyvät riidat voidaan yleensä saattaa assosiaationeuvoston käsiteltäväksi ja assosiaationeuvosto voi ratkaista riidan päätöksellään, jos assosiaatiosopimuksessa määrätään tällaisesta menettelystä. Tästä mahdollisuudesta määrätään Eurooppa-sopimuksissa ja Puolan kanssa tehdyssä assosiaatiosopimuksessa, jonka 105 artiklan nojalla kumpikin sopimuspuoli voi saattaa assosiaationeuvoston käsiteltäväksi kaikki kyseisen sopimuksen soveltamista koskevat erimielisyydet yhteisön ja Puolan välillä ja assosiaationeuvosto voi ratkaista riidan päätöksellään. Jos riitaa ei voida ratkaista tämän menettelyn mukaisesti, asia voidaan viedä välimiesmenettelyyn.

Komissio haluaa lopuksi korostaa, että yhteisön ulkopuolisten maiden kansalaiset, ehdokasmaiden kansalaiset mukaan luettuina, voivat nostaa ensimmäisen oikeusasteen tuomioistuimessa kanteen yhteisön toimielimiä vastaan, jos kanteen käsiteltäväksi ottamista koskevat ehdot täyttyvät. Perustamissopimuksen 230, 232 ja 235 artiklan (ent. 173, 175 ja 178 artikla) määräysten mukainen mahdollisuus suorien kanteiden nostamiseen ei edellytä kanteen nostaneen luonnollisen tai oikeushenkilön olevan yhteisön jäsenvaltion kansalainen.